**REPUBLIKA HRVATSKA**

**ZADARSKA ŽUPANIJA**

**OPĆINA SALI**

**OBRAZLOŽENJE POLUGODIŠNJEG IZVJEŠTAJA**

**O IZVRŠENJU PRORAČUNA OPĆINE SALI**

ZA 2024. GODINU

**ZAKONSKA OSNOVA**

Zakonom o proračunu (Narodne novine broj 144/21) propisana je obveza izrade i podnošenja Polugodišnjeg izvještaja o izvršenju proračuna predstavničkom tijelu na donošenje do 30. rujna tekuće proračunske godine.

Temeljem članka 76. stavak 1. Zakona o proračunu i članka 4. Pravilnika o polugodišnjem i godišnjem izvještaju o izvršenju proračuna i financijskog plana (Narodne novine broj 85/23) (dalje: Pravilnik) polugodišnji izvještaj o izvršenju proračuna sadrži opći i posebni dio, obrazloženje i posebne izvještaje.

Opći dio polugodišnjeg izvještaja o izvršenju proračuna sadrži:

* sažetak Računa prihoda i rashoda i Računa financiranja
* Račun prihoda i rashoda
* Račun financiranja

Račun prihoda i rashoda iz stavka 1. ovoga članka sastoji se od prihoda i rashoda iskazanih prema ekonomskoj klasifikaciji i izvorima financiranja te rashoda iskazanih prema funkcijskoj klasifikaciji.

U Računu financiranja iskazuju se primici od financijske imovine i zaduživanja te izdaci za financijsku imovinu i otplate instrumenata zaduživanja prema izvorima financiranja i ekonomskoj klasifikaciji.

Opći dio polugodišnjeg izvještaja o izvršenju proračuna jedinice lokalne i područne (regionalne) samouprave može sadržavati i preneseni višak ili preneseni manjak prihoda nad rashodima.

Posebni dio polugodišnjeg izvještaja o izvršenju proračuna sadrži izvršenje rashoda i izdataka proračuna jedinice lokalne i područne (regionalne) samouprave i njihovih proračunskih korisnika iskazanih po organizacijskoj klasifikaciji, izvorima financiranja i ekonomskoj klasifikaciji, raspoređenih u programe koji se sastoje od aktivnosti i projekata.

Članak 17. stavak 1. Pravilnika propisuje da obrazloženje polugodišnjeg izvještaja o izvršenju proračuna sadrži obrazloženje općeg dijela izvještaja o izvršenju proračuna.

Obrazloženje općeg dijela izvještaja o izvršenju proračuna jedinica lokalne i područne (regionalne) samouprave sadrži:

– obrazloženje ostvarenja prihoda i rashoda, primitaka i izdataka u izvještajnom razdoblju

– prikaz ostvarenog manjka odnosno viška proračuna jedinice lokalne i područne (regionalne) samouprave.

Polugodišnji izvještaj o izvršenju proračuna Općine Sali za 2024. godinu objavit će se na internetskim stranicama Općine Sali (www.opcina-sali.hr) i u Službenom glasniku Općine Sali.

**OBRAZLOŽENJE OPĆEG DIJELA**

Proračun Općine Sali za 2024. godinu, sa projekcijama za 2025. i 2026. godinu usvojen je na 14. sjednici Općinskog vijeća održanoj dana 21. prosinca 2023. godine u iznosu od 7.223.400,00 eura.

Polugodišnje izvršenje Proračuna Općine Sali za 2024. godinu realizirano je kako slijedi:

* Ostvarenje tekućih prihoda poslovanja i prihoda od prodaje nefinancijske imovine iznosi 1.225.746,17 eura, a realizacija tekućih rashoda i rashoda za nabavu nefinancijske imovine iznosi 932.381,19 eura što rezultira viškom prihoda u iznosu od 293.364,98 eura..
* U izvještajnom razdoblju primitaka od financijske imovine nije bilo a izdaci za financijsku imovinu iznosili su 74.885,52 eura.

Iznos od 24.885,52 eura utrošen je za otplatu rate dugoročnog kredita podignutog 2017. godine za financiranje sanacije i rekonstrukcije puta preko porta u Salima. Kredit se isplaćuje u 8 godina u 32 tromjesečne rate.

Iznos od 50.000,00 eura utrošen je za vraćanje revolving kredita.

* Višak prihoda i primitaka izvještajnog razdoblja upotrijebiti će se za financiranje rashoda do kraja tekuće godine.

**PRIHODI**

U razdoblju od 01.01. do 30.06. 2024. godine Općina Sali ostvarila je prihoda poslovanja u iznosu od 1.222.520,93 eura i prihoda od prodaje nefinancijske imovine u iznosu od 3.225,24 eura.

**Prihodi poslovanja**

***Prihodi od poreza (61***) ostvareni u iznosu od 493976,50 eura, a obuhvaćaju porez na dohodak od nesamostalnoga rada, porez na dohodak od samostalnih djelatnosti (obrta), porez na dohodak od imovine i imovinskih prava, porez na robu i usluge, porez na korištenje dobara ili izvođenje aktivnosti i sl.

Osim navedenih poreza u tu skupinu proračunskih prihoda spadaju i porez na promet nekretninama, porez na potrošnju alkoholnih i bezalkoholnih pića koji plaćaju vlasnici

ugostiteljskih objekata i porez na kuće za odmor, a sve sukladno Odluci o općinskim porezima.

Prihodi od poreza ostvareni su u razini istog razdoblja prethodne godine, te očekivanih 49,08% od ukupno planiranih za 2024. godinu.

***Pomoći iz inozemstva i od subjekata unutar općeg proračuna* (63)** ostvarene su u iznosu od 367.759,94 eura, a tu spadaju pomoći županijskog i državnog proračuna i ostalih subjekata unutar općeg proračuna, pomoći izvanproračunskih korisnika te prijenosi EU sredstava.

* Tekuće pomoći iz državnog proračuna u iznosu od 13.691,60 eura za sufinanciranje fiskalne održivosti vrtića, sufinanciranje programa predškole te iz županijskog proračuna za program javnih potreba u prosvjeti.
* Kapitalne pomoći iz državnog proračuna u iznosu od 120.400,00 eura za rekonstrukciju knjižnice u Salima.
* Kapitalne pomoći temeljem prijenosa EU sredstava u iznosu od 233.668,34 eura i to za dječje igralište Božava 35.358,34 eura i za sportsko igralište „Petar Lorini“ 198.310,00 eura. Ovi projekti su već plaćeni iz vlasitih sredstva ili revolving kredita pa će se dobivena sredstva utrošiti za vraćanje kredita i neku drugu nvesticiju.

Prihodi od pomoći ostvareni su za 81,89% više u odnosu na isto razdoblje prethodne godine, a 8,67% od ukupno planiranih za 2024. godinu.

***Prihodi od imovine (64)*** ostvareni su u iznosu od 122.723,05 eura. Prihode od imovine sačinjavaju prihodi od nefinancijske imovine. U tu skupinu prihoda spadaju:

* naknada za koncesije na pomorskom dobru 105.270,43 eura,
* naknada za korištenje pomorskog dobra 8.200,00 eura,
* prihod od zakupa poslovnih prostora 5.792,23 eura,
* spomenička renta 2,04 eura,
* naknade za korištenje javnih površina 3.356,48 eura,
* naknada za zadržavanje nezakonito izgrađenih zgrada 101,87 eura.

Prihodi od imovine ostvareni su za 32% manje u odnosu na isto razdoblje prethodne godine, a 33,32% od ukupno planiranih za 2024. godinu.

***Prihodi od upravnih i administrativnih pristojbi, pristojbi po posebnim propisima i naknada (65)*** ostvareni su u iznosu od 227.473,31 eura. U tu skupinu spadaju:

* prihod od prodaje državnih biljega 4,07 eura,
* prihod od boravišne pristojbe 13.874,94 eura (Sali 2.077,30 EUR, Božava 1.375,95 EUR, plovni objekti 10.421,69 EUR),
* vodni doprinos 294,29 eura,
* ostali nespomenuti prihodi 88.723,97 eura (Hrvatske šume – naknada sudskih troškova (obveza za prijenos) 64.969,53 EUR, Hrvatski telekom – za korištenje infrastrukture 14.800,54 EUR, izmjera 7.554,57 EUR, naknada za promjenu namjene zemljišta 1.114,75 EUR, neprepoznate uplate 284,58 EUR)
* komunalni doprinosi 47.061,97 eura,
* komunalna naknada 77.514,07 eura.

Prihodi od upravnih i administrativnih pristojbi, pristojbi po posebnim propisima i naknada ostvareni su za 128,73% više u odnosu na isto razdoblje prethodne godine, a 41,36% od ukupno planiranih za 2024. godinu.

***Prihodi od prodaje proizvoda i robe te pruženih usluga i prihodi od donacija (66)*** ostvareni su u iznosu od 10.588,13 eura što je 39,16 % ukupno planiranih sredstava za 2024. godinu, a odnose se na vlastite prihode proračunskih korisnika u iznosu od 10.438,13 eura i donacije u iznosu od 150,00 eura.

***Kazne, upravne mjere i ostali prihodi (68)*** u prvoj polovini 2024. godine nisu ostvareni.

**Prihodi od prodaje nefinancijske imovine**

***Prihodi od prodaje nefinancijske imovine*** odnose se na prihod od prodaje nefinancijske imovine – prirodnih bogatstava tj. zemljišta. Navedeni prihodi u prvom polugodištu 2024. godine realizirani su u iznosu od 3.225,24 eura.

**RASHODI**

Ukupni rashodi poslovanja i rashodi za nabavu nefinancijske imovine iznose 932.381,19 eura, a sastoje se od rashoda poslovanja u iznosu od 700.309,33 eura i rashoda za nabavu nefinancijske imovine u iznosu od 232.071,86 eura.

**Rashodi poslovanja**

#### Rashodi za zaposlene (31)

Rashodi za zaposlene realizirani su u ukupnom iznosu od 175.165,02 eura, a odnose se na rashode za zaposlene u Jedinstvenom upravnom odjelu 94.551,64 eura, te plaće zaposlenika u proračunskim korisnicima Općine Sali dječjem vrtiću Orkulice 68.792,51 eura i Hrvatskoj knjižnici i čitaonici Sali 11.820,87 eura.

Rashodi za zaposlene obuhvaćaju bruto plaće, doprinose na plaće i ostale rashode za zaposlene.

Rashodi za zaposlene ostvareni su za 14,05% više u odnosu na isto razdoblje prethodne godine, a 45,83% od ukupno planiranih za 2024. godinu.

#### Materijalni rashodi (32)

Materijalni rashodi realizirani su u iznosu od 364.382,86 eura, a odnose se na rashode za izvršavanje programskih aktivnosti i redovno poslovanje Općine Sali, Dječjeg vrtića „Orkulice“ i Hrvatske knjižnice i čitaonice Sali, čiji je prikaz utroška naveden u izvršenju posebnog dijela proračuna po programskoj klasifikaciji.

U strukturi materijalnih rashoda iznos od 5.579,43 eura odnosi se na naknade troškova zaposlenika. U ovoj skupini rashoda prikazani su troškovi za službena putovanja, naknade za prijevoz na posao i sa posla, stručna usavršavanja zaposlenika i ostale naknade troškova zaposlenima za nositelje izvršne vlasti i službenike i namještenike Općine Sali i proračunskih korisnika Općine Sali.

Rashodi za materijal i energiju realizirani su u iznosu od 44.220,15 eura. Unutar skupine utrošena su sredstva za uredski materijal i ostale materijalne rashode, električnu energiju, gorivo, potrošni materijal, materijal za tekuće i investicijsko održavanje građevinskih objekata te postrojenja i opreme, sitni inventar i slično.

Rashodi za usluge realizirani su u iznosu od 291.324,22 eura. Rashodi za usluge odnose se na usluge telefona i pošte, usluge interneta, usluge tekućeg i investicijskog održavanja građevinskih objekata, postrojenja i opreme, usluge za komunikaciju i prijevoz, usluge promidžbe i informiranja, komunalne usluge, deratizaciju i dezinsekciju, zdravstvene i veterinarske usluge, usluge odvjetnika i pravnog savjetovanja, računalne i informatičke usluge i ostale intelektualne usluge. Najznačajniji rashod u ovoj podskupini je za tekuće i investicijsko održavanje: cesta i putova, javnih površina, javnih zgrada i ostalo održavanje u iznosu od 241.700,49 eura.

Ostali nespomenuti rashodi poslovanja realizirani su u iznosu od 23.259,06 eura, a odnose se na premije osiguranja, reprezentaciju, ostale pristojbe i naknade (najveći iznos je poticajna naknada za odvojeno prikupljanje otpada za 2022. godinu u iznosu od 13.788,06 eura), sudske, administrativne i slične pristojbe, te rashodi protokola.

Materijalni rashodi ostvareni su za 39,02% manje u odnosu na isto razdoblje prethodne godine, a 25,41% od ukupno planiranih za 2024. godinu.

#### Financijski rashodi (34)

Financijski rashodi realizirani su u iznosu od 4.452,69 eura. Unutar skupine financijskih rashoda ubrajamo izdatke za kamate za primljenje kredite, naknadu porezne uprave, bankarske usluge i usluge platnog prometa.

Financijski rashodi ostvareni su za 12,55% manje u odnosu na isto razdoblje prethodne godine, a 33,73% od ukupno planiranih za 2024. godinu.

#### Subvencije (35)

Rashodi po ovoj skupini u prvoj polovini 2024. godine nisu realizirani.

#### Naknade građanima i kućanstvima na temelju osiguranja i druge naknade (37)

Naknade građanima i kućanstvima na temelju osiguranja i druge naknade realizirane su u iznosu od 59.214,69 eura i to za:

* stipendije i školarine 7.824,61 eura,
* rodiljne naknade i oprema za novorođenčad 34.507,98 eura,
* uskrsnice umirovljenicima 16.434,00 eura
* ostale naknade građanima i kućanstvima 448,10 eura.

Rashodi za naknade građanima i kućanstvima ostvareni su za 20,33% manje u odnosu na isto razdoblje prethodne godine, a 34,75% od ukupno planiranih za 2024. godinu.

#### Ostali rashodi (38)

Ostali rashodi obuhvaćaju tekuće i kapitalne donacije i kapitalne pomoći. Ostali rashodi realizirani u prvom polugodištu 2024. godine iznose 71.613,12 eura.

Tekuće donacije odnose se na:

* DVD Sali 30.000,00 eura
* sufinanciranje rada ljekarne u iznosu od 7.963,38 eura
* Crveni križ Zadar 2.547,98 eura
* Ostale tekuće donacije (sport, kultura, razvoj civilnog društva, ostalo) 18.668,54 eura

Kapitalne pomoći odnose se na:

* pomoć KD Dugi otok i Zverinac d.o.o. za kupnju djelova za desalinizator u iznosu od 7.433,22 eura i odvodnju Božava 6.000,00 eura

Ostali rashodi, za pomoći i donacije, ostvareni su za 20,56% manje u odnosu na isto razdoblje prethodne godine, a 28,14% od ukupno planiranih za 2024. godinu.

# Rashodi za nabavu nefinancijske imovine

Rashodi za nabavu nefinancijske imovine realizirani su u iznosu od 232.071,86 eura. Rashodi za nabavu nefinancijske imovine obuhvaćaju rashode za nabavu proizvedene dugotrajne imovine i rashode za dodatna ulaganja na građevinskim objektima.

#### Rashodi za nabavu proizvedene dugotrajne imovine odnose se na nabavu:

* Nova i dodatna ulaganja u građevinske objekte ukupno 222.126,91 eura i to za ulaganje u budući komunalni centar, rekonstrukciju knjižnice i čitaonice Sali, dodatne radove na sportskom igralištu „Petar Lorini“;
* Postrojenja i opreme ukupno 1.199,78 eura;
* Ostala nematerijlna imovina - računalni programi 249,00 eura i prostorno-planska dokumentacija 7.875,00 eura

Rashodi za nabavu proizvedene dugotrajne imovine ostvareni su za 10,93% manje u odnosu na isto razdoblje prethodne godine, a 1,25% od ukupno planiranih za 2024. godinu.

**PRIMICI**

U prvom polugodištu 2024. godine nije bilo primitaka od financijske imovine i zaduživanja.

**IZDACI**

Izdaci za financijsku imovinu i otplate zajmova ostavereni su u iznosu od 74.885,52 eura, a odnose se na otplatu dugoročnog kredita u iznosu od 24.885,52 eura i vraćanje revolving kredita u iznosu od 50.000,00 eura.

* Na kraju izvještajnog razdoblja ostvaren je višak prihoda u iznosu od 209.686,01 eura koji će se upotrijebiti za financiranje rashoda do kraja tekuće godine.

**POSEBNI IZVJEŠTAJI**

**IZVJEŠTAJ O KORIŠTENJU PRORAČUNSKE ZALIHE**

Sredstva proračunske zalihe koriste se za financiranje rashoda nastalih pri otklanjanju posljedica elementarnih nepogoda, epidemija, ekoloških i ostalih nepredvidivih nesreća odnosno izvanrednih događaja tijekom godine.

U prvom polugodištu 2024. godine nisu korištena sredstva proračunske zalihe.

**IZVJEŠTAJ O KORIŠTENJU SREDSTAVA FONDOVA EUROPSKE UNIJE**

U 2024. godini temeljem prijenosa sredstava iz fondova EU uplaćena su sredstva za u iznosu od 233.668,34 eura i to za dječje igralište Božava 35.358,34 eura i za sportsko igralište „Petar Lorini“ 198.310,00 eura. Navedeni projekti završeni su i već plaćeni u 2023. godini iz vlasitih sredstva ili revolving kredita pa će se dobivena sredstva utrošiti za vraćanje kredita i neku drugu nvesticiju.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

***Dugoročni kredit***

U 2017. godini podignut je dugoročni investicijski kredit u iznosu od 3.000.000,00 kuna, odnosno 398.168,43 eura, za financiranje sanacije i rekonstrukcije porta u Salima – II. faza. Kredit je na rok od 8 godina a otplaćuje se tromjesečno (glavnica 12.447,41 eura + pripadajuća kamata 2,5%). Početak plaćanja je bio 31.12.2017. godine a do 30.06.2024. godine ukupno je podmireno 335.954,52 eura, te je otvorena obveza za kredit na dan 30.06.2024. u iznosu od 62.213,91 eura.

***Revolving kredit***

Radi plaćanja obveza po projektima za kojih su dobivena sredstva potpora ali koja se refundiraju tek nakon završetka projekta, od poslovne banke se zatražio i odobren je revolving kredit. U 2024. godini kredit nije korišten a do 30.06.2024. godine je uplaćeno 50.000,00 eura čime je podmirena kompletna obveza za kredit.

***Kratkoročna pozajmica***

Od poslovne banke odobreno je korištenje minusa po računu do iznosa 66.000,00 eura. U 2024. godini do 30.06. nije korišten minus.

**IZVJEŠTAJ O DANIM ZAJMOVIMA I POTRAŽIVANJIMA PO DANIM ZAJMOVIMA**

U 2024. godini Općina Sali nije davala zajmove niti ima otvorenih potraživanja po osnovi zajmova.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U 2024. godini Općina Sali nije davala jamstva niti je imala plaćanja po protestiranim jamstvima.

**IZVJEŠTAJ O STANJU NOVČANIH SREDSTAVA, POTRAŽIVANJA I DOSPJELIH OBVEZA TE O STANJU POTENCIJALNIH OBVEZA PO OSNOVI SUDSKIH SPOROVA**

***Stanje novčanih sredstava*** na dan 30.06.2024. godine iznosi 232.580,87 eura.

***Stanje potraživanja*** na dan 30.06.2024. godine iznosi 161.680,94 eura.

***Stanje obveza*** na dan 30.06.2024. godine iznosi 110.620,26 eura. Dospjele obveze iznose 16.016,07 eura, a nedospjele obveze 94.604,19 eura od čega je obveza po kreditu 62.213,91 euro.

Potencijalnih obveza po osnovi sudskih sporova nema.